REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 011-1113/23

13. oktobar 2023. godine

B e o g r a d

USTAVNOM SUDU REPUBLIKE SRBIJE

 Beograd

Bulevar Kralja Aleksandra 15

Odbor za ustavna pitanja i zakonodavstvo Narodne skupštine Republike Srbije, na sednici održanoj 13. oktobra 2023. godine, u vezi sa rešenjem Ustavnog suda broj IUz - 106/2019 od 5. juna 2023. godine, povodom postupka za utvrđivanje neustavnosti odredaba člana 210. stav 1. tač. 2) i 3) i stav 3), člana 2012. stav 1. u delu koji glasi u delu koji glasi: ,,i 3)ˮ i stava 2. i člana 213. st. 1. i 2. Zakona o zdravstvenoj zaštiti (,,Službeni glasnik RSˮ, broj 25/19)

odlučio je da dostavi Ustavnom sudu sledeći

ODGOVOR

 Ustavni sud je doneo Rešenje Broj: IUz-106/2019 o pokretanju postupka za utvrđivanje neustavnosti odredaba člana 210. stav 1. tač. 2) i 3) i stava 3, člana 212. stav 1. u delu koji glasi: ,,i 3)ˮ i stav 2. i člana 213. st. 1. i 2. Zakona o zdravstvenoj zaštiti (,,Službeni glasnik RSˮ, broj 25/19 – u daljem tekstu: Zakon).

 Ustavnom sudu podneta je i inicijativa za pokretanje postupka za ocenu ustavnosti odredaba člana 206. i člana 210. stav 1. tač. 2) i 3) Zakona.

 Inicijativu za pokretanje postupka za ocenu ustavnosti odredaba člana 206. Zakona Ustavni sud je odbacio kao neosnovanu (tačka 2. izreke Rešenja).

 Ustavni sud je, ceneći da su osporene odredbe člana 210. stav 1. tač. 2) i 3) Zakona pravno i logički neposredno povezane sa odredbom stava 3. tog člana, člana 212. stav 1. u delu koji glasi: „i 3)” i stav 2. i člana 213. st. 1. i 2. tog zakona, na osnovu člana 53. stav 1. Zakona o Ustavnom sudu, ocenio da ima osnova za pokretanje postupka za utvrđivanje neustavnosti i navedenih odredaba.

 U odnosu na odredbe člana 210. stav 1. tač. 2) i 3) i stav 3, člana 212. stav 1. u delu koji glasi: ,,i 3)ˮ i stav 2. i člana 213. st. 1. i 2. Zakona, postavlja se pitanje da li su navedene odredbe u saglasnosti sa odredbama člana 23. stav 1. i člana 25. stav 2. Ustava kojima je propisano da je ljudsko dostojanstvo neprikosnoveno i svi su dužni da ga poštuju i štite i da niko ne može biti izložen mučenju, nečovečnom ili ponižavajućem postupanju ili kažnjavanju, niti podvrgnut medicinskim ili naučnim ogledima bez svog slobodno datog pristanka i da li navedene odredbe Ustava štite građane samo za života ali ih ne štite posle smrti da budu predmet medicinskih ogleda; da li građani imaju pravo za života da se izjasne o pristanku za vršenje obdukcije za slučaj smrti; preuzimanje tela umrlog od strane fakulteta zdravstvene struke za izvođenje praktične nastave, bez za života date izjave umrlog o zaveštanju tela, overene kod nadležnog organa.

 Narodna skupština je, 3. aprila 2019. godine, donela Zakon o zdravstvenoj zaštiti (,,Službeni glasnik RSˮ, broj 25/19), koji je stupio na snagu osmog dana od dana objavljivanja u ,,Službenom glasniku Republike Srbijeˮ (osim odredbe člana 115. stav 1. tačka 2) koja se primenjuje istekom 36 meseci od dana stupanja na snagu Zakona.

 Osporenim odredbama Zakona utvrđeno je da fakulteti zdravstvene struke mogu preuzimati tela, organe i tkiva umrlih i identifikovanih lica, radi izvođenja nastave: ako se radi o umrlom licu bez porodice, a ono samo se za života nije izričito, u pismenom obliku tome protivilo; uz saglasnost porodice, ako se umrlo lice za života nije izričito, u pismenom obliku, tome protivilo (član 210. stav 1. tač. 2) i3). Pod članovima porodice u smislu ovog člana podrazumevaju se: supružnici i vanbračni partneri, deca rođena u braku i van braka, usvojitelji i usvojenici, staratelji i štićenici, hranitelji i hranjenici, roditelji i drugi krvni srodnici u pravoj liniji bez obzira na stepen srodstva, kao i krvni srodnici u pobočnoj liniji zaključno sa trećim stepenom srodstva (član 210. stav 1. tač. 2) i 3) i stav 3). Fakultet zdravstvene struke može neposredno preuzeti telo umrlog i identifikovanog lica po pribavljenom mišljenju nadležnog organa lokalne samouprave (član 212. st. 1. i 2). Fakultet zdravstvene struke ne može telo umrlog lica koje je bez porodice da koristi u praktičnoj nastavi šest meseci od preuzimanja, ako član porodice umrlog lica za koga se nije znalo u trenutku smrti, u roku od šest meseci od dana preuzimanja tela od strane fakulteta zdravstvene struke, podnese pismeni zahtev fakultetu zdravstvene struke za povraćaj tela umrlog lica, fakultet je dužan da telo umrlog lica vrati članovima porodice.

 Sporno pitanje koje se postavlja za Ustavni sud jeste o tome da nije izričito propisano ko, na koji način i na osnovu kojih ovlašćenja proverava i utvrđuje (ne) postojanje navedene pismene izjave, napominjemo da, po dobijanju obaveštenja iz člana 212. stav 3. Zakona organ lokalne samouprave dužan je da obavesti fakultet zdravstvene struke o umrlom i identifikovanom licu, a čije se telo može koristiti u obavljanju praktične nastave, pod uslovima propisanim ovim zakonom. S obzirom na to da organ lokalne samouprave obaveštava, prikuplja podatke o identitetu umrlog, te izdaje relevantna dokumenta po tom pitanju, takođe, mora po službenoj dužnosti proveravati postoje li i druga relevantna dokumenta, u ovom slučaju, eksplicitno protivljenje sastavljeno u pismenoj formi.

 Napominjemo, takođe, i to da je odredbom člana 21. Konvencije o zaštiti ljudskih prava i dostojanstva ljudskih bića u pogledu primene biologije i medicine – Konvencija o ljudskim pravima u biomedicini (,,Službeni glasnik RS-Međunarodni ugovoriˮ, broj 12/10) propisano da je zabranjeno ostvarivati novčanu dobit i raspolaganje delom ljudskog tela, ljudsko telo i njegovi delovi ne smeju biti, kao takvi izvor novčane dobiti. Napominjemo da je zakon u tom delu u potpunosti saglasan sa odredbama navedene konvencije.

 Zakonom je potpuno sistemski uređena oblast preuzimanja tela umrlih lica radi izvođenja praktične nastave, utvrđeni su i obezbeđeni uslovi za postizanje standarda kvaliteta i bezbednosti ljudskog tela preminulog lica, kao i uslovi rada i načina organizacije zdravstvenog sistema u cilju obezbeđivanja visokog nivoa zaštite tela umrlog lica koje se koristi u naučne svrhe, kao i uvažavanja prioritetnih interesa za očuvanje i zaštitu osnovnih ljudskih prava i dostojanstva umrlog lica.

 Što se tiče dileme, odnosno pitanja Ustavnog suda o tome da li se pitaju svi naslednici tj. da li se traži pristanak svih naslednika umrlog lica, ističemo da je članom 210. stav 3. propisano da se pod članovima porodice u smislu ovog člana podrazumevaju supružnici i vanbračni partneri, deca rođena u braku i van braka, usvojitelji i usvojenici, staratelji i štićenici, hranitelji i hranjenici, roditelji i drugi krvni srodnici u pravoj liniji bez obzira na stepen srodstva, kao i krvni srodnici zaključno sa trećim stepenom srodstva. Dakle, prvo se traži pristanak srodnika u prvom naslednom redu, pa ukoliko nema srodnika u prvom naslednom redu, daje se pristanak ostalih srodnika, po redu nasleđivanju, u skladu sa zakonskim redom nasleđivanja predviđenim Zakonom o nasleđivanju.

 Napominjemo da u većini zemalja Evropske unije, telo kadavera može da se donira u naučne svrhe post mortem, bez testamenta, odnosno bez prethodne saglasnosti. U nekim zemljama, kao što su Španija, Italija i Francuska, doniranje tela u naučne svrhe je zakonska obaveza, što znači da se svi građani automatski smatraju donorima, osim ako se izričito izjasne protiv toga. U drugim zemljama, kao što su Nemačka i Austrija, doniranje tela je dobrovoljna odluka, ali se građani mogu prijaviti za doniranje na nacionalnom registru.

 U Srbiji, doniranje tela u naučne svrhe je takođe dobrovoljna odluka. Građani se mogu prijaviti za doniranje na nacionalnom registru ili mogu da izraze svoju želju porodici ili prijateljima. Verovatno je da se, skoro sa sigurnošću može tvrditi da onaj ko se za života izričito nije protivio da se njegovo telo nakon smrti koristi za izvođenje praktične nastave da taj i nije imao ništa protiv toga.

 Navedenim odredbama definisano je u kom slučaju fakulteti zdravstvene struke mogu preuzimati tela, organe i tkiva umrlih lica radi izvođenja praktične nastave. Takođe, jasno je definisan način postupanja sa telom umrlog lica, dokumentacija koja se vodi i nadzor od strane etičkog odbora fakulteta. S obzirom na navedeno u potvrdu opravdanosti primene ovih odredaba, govore činjenice vezane za nastavni proces i edukaciju studenata medicine i poslediplomaca.

 Suštinski sve to je značajno u obrazovnom procesu koji se odvija na fakultetu zdravstvene struke. Praktična nastava na predmetu Anatomija odvija se na kadaverima od osnivanja Instituta za anatomiju do danas i preduslov je adekvatne edukacije i obrazovanja studenata i budućih lekara.

 Naime, jedini način da se studenti medicine upoznaju sa realnim anatomskim strukturama je sprovođenje praktične nastave na kadaverima. Praktični deo ispita na predmetu Anatomija se takođe polaže na kadaverima. Adekvatno poznavanje realne anatomije čoveka preduslov je savladavanja gradiva iz predmeta koji se kasnije obrađuju u toku studiranja (patološka anatomija, fiziologija, patološka fiziologija, ali i svi klinički predmeti). Ovo je posebno značajno za sve studente medicine koji nakon završenog fakulteta nastavljaju svoje usavršavanje na nekoj od hirurških grana medicine gde je neophodno besprekorno poznavanje anatomije. Poznavanjem anatomije postiže se visoka bezbednost pacijenata na operacionom stolu, što je najviši cilj.

 Napominjemo, takođe, da se na kadaverima izvode programi kontinuirane medicinske edukacije koji su veoma značajni u edukaciji mladih lekara i lekara na specijalizaciji i podižu nivo znanja učesnika, njihovu anatomsku orjentaciju, poznavanje anatomskih struktura, što sve zajedno donosi preciznijem i kvalitetnijem operativnom radu.

 Ukoliko se praktičan rad na kadaverima iz nekog razloga dovede u pitanje, dobićemo lekare bez dovoljno praktičnog znanja iz anatomije čoveka, sa teoretskim znanjem koje neće biti dovoljno za razumevaanje medicine u celini, lekarima koji će se prvi put susresti sa realnom ljudskom anatomijom prilikom prvih operacija (lekari hirurških grana) sa neizvesnim ishodom.

 Dovođenje u pitanje, na bilo koji način ovih zakonskih odredaba, odnosno procedura u vezi sa preuzimanjem tela umrlog lica i njegovog korišćenja u naučne svrhe nesumnjivo vodi ka urušavanju obrazovnog procesa na medicinskim fakultetima koji može imati dalekosežne i nesagledive posledice po bezbednost i zdravlje građana.

 Imajući u vidu izneto i odredbe Zakona, kao i značaj preuzimanja tela umrlih lica radi izvođenja nastave; činjenicu da odluku o preuzimanju tela od strane fakulteta zdravstvene struke donosi etički odbor fakulteta zdravstvene struke, koji je dužan da nadzire sprovođenje postuka predviđenog Zakonom podrazumeva da je fakultet zdravstvene struke dužan da čuva kao profesionalnu tajnu sve podatke koji se odnose na lice čiji su organi i delovi tela uzeti u smislu Zakona (ime i prezime, datum rođenja, mesto i datum smrti, uzrok smrti, broj iz medicicinske dokumentacije i dr.). Fakultet zdravstvene struke telo umrlog lica posle završenog procesa praktične nastave iz anatomije, sahranjuje o sopstvenom trošku, takođe je dužan da, u granicama svojih mogućnosti, poštuje posebne želje zaveštaoca u vezi sa sahranom, kremacijom, verskom ceremonijom i druge jasno iskazane želje zaveštaoca u vezi sa postupanjem sa njegovim telom radi izvođenja praktične nastave iz anatomije. Svako postupanje sa telom umrlog lica u naučne svrhe od strane fakulteta zdravstvene struke, a propisano je Zakonom, podrazumeva krajnje profesionalan i nadasve human odnos sa puno poštovanja i humanosti prema telu umrlog lica.

 Na osnovu navedenog, Odbor je mišljenja da su odredbe člana 210. stav 1. tač. 2) i 3) i stav 3, člana 212. stav 1. u delu koji glasi: ,i 3)ˮ i stav 2. i člana 213. st. 1. i 2. Zakona o zdravstvenoj zaštiti (,,Službeni glasnik RSˮ, broj 25/19) u svemu saglasne sa Ustavom i ni u čemu ne povređuju ljudska prava propisana odredbama člana 23. stav 1. i člana 25. stav 2. Ustava.

|  |  |
| --- | --- |
|  |  PREDSEDNIK Jelena Žarić Kovačević |